Worcester F 80 Dintinctiones

141 Misericordia potest dici interna

Misericordia dici potest interna Christi compassio que vtique maior et melior est quam eius passio. Vnde nota quod duplex fuit crux Christi, scilicet, exterior lignea, interior aurea. Exterior fuit passionis et penitencie, interior fuit compassionis et misericordie. Ideo dicitur, Christus *pro nobis* *animam* posuisse prius quam carnem, 1 Joan. 3[:16]. Christus *pro nobis animam suam posuit*.

¶ Item, misericordia potest dici summa Christi lectio, quia de ea potissime examinabit scolares suos in finali iudicio cum dicet *esuriui* *et non dedistis mihi manducare,* Matt. 25[:42]. Discoli qui nesciunt hanc lectionem bene flagellabuntur, Jac. 2[:13]: *Judicium sine misericordia* fiet hiis *qui non* fecerunt *misericordiam*.

¶ Tercio, misericordia est optima Christi vnctio. Nam, cum triplex fit vnguentum secundum Bernardum, *Super Cantica*, scilicet, contricionis quod ex recordacione peccatorum nascitur, deuocionis quod ex recordacione beneficorum conficitur, compassionis quod ex consideracione aliene miserie contexitur. Istud vltimum quod est compassionis precellit. Quo debent perungi caput intencionis, Matt. 6[:17]: *Vnge caput tuum*, pedes affectionis, Luc. 7[:46]: Maria *vnxit*  *pedes* Jesu, manus operacionis, Can. 5[:5]: *Manus* nostre, etc.

¶ Item, misericordia decenter conuersatur, prudenter negociatur, abundanter remuneratur. Hanc mercaturam docuit Christus, Matt. 19[:21]: *Vade* et *vende* omnia *quæ habes, et da pauperibus*. In qua negociacione Deus permittit se quasi decipidum pro calice aque frigide dat torrentem voluptatis eterne, Ose. 11[:12]: circumuenit *me Effraim in* *negatione sua*.

/fol. 263rb/

¶ Item, due virtutes abundanter remunerantur, caritas et misericordia. Nam caritas facit aliena bona sua, Psal. [118:63]: *Particeps ego sum omnium timentium te.* Misericordia facit aliena mala sua, 2 Cor. 1[:7]: *Sicut socii estis passionum*, ita consolationum. Hec nempe est lex fidelium mercatorum qui participes fuit in lucro et in dampno. Ad misericordiam mouent tria, scilicet, nature conformitas, Matt. [23:8]: *Omnes vos fratres estis*. Secundo, propria necessitas, Psal. 138[:23] ex te ipso *cognosce* que sunt proximi tui. Tercio, Christi et membrorum suorum vnitas, nam Matt. 25[:40], quod *uni ex minimis meis fecistis, mihi fecistis*. Misericordia liberat a peccato soluendo vincula culpe, locupletat immerito augendo dona gratie, letificat impremio ducendo ad gaudia vite.

¶ De primo, Prou. 16[:6]: *Misericordia et veritate redimitur iniquitas*. Bona coniunctio veritatis et misericordie. Nam per veritatem penitencie purgatur culpa.[[1]](#footnote-1) Per misericordiam elemosine dimittatur pena. Ideo dicitur Dan. 4[:24]: *Peccata tua eleemosynis redime*. Iustum enim vt qui elemosinam ab alio postulat, ipse misericordiam alteri faciat. Alioquin dicetur ei illud Matt. 18[:32-33]: *Serue nequam, omne debitrum dimisi tibi,* etc., vsque *misertus sum*.

¶ De secundo,[[2]](#footnote-2) Prou. 19[:17]:[[3]](#footnote-3) *Fœneratur Domino qui miseretur pauperi*.[[4]](#footnote-4)

¶ De tercio, Prou. [22:9]: *Qui pronus est ad misericordiam benedicetur*. Illa, scilicet, benediccione qua dicitur Matt. 25[:34]: *Venite benedicti patris[[5]](#footnote-5) mei*, etc. Nam Matt. 5[:7], dicitur, *Beati misericordes*. *Quoniam ipsi misericordiam consequentur*.[[6]](#footnote-6) Item, quanta sit misericordia Dei dicere nescio, sed quod grandis sit scio. Nisi in imensum extenderetur pauci ad modum saluarentur. Christus adhuc paruulus ab extremis terre vocauit magnos, post hos puplicanum, post quem meretricem, et tandem latronem. Igitur si impius es[[7]](#footnote-7) attende puplicanum, si immundus attende meretricem, si homicida respice latronem.

1. culpa ] *add*. culpa F 80. [↑](#footnote-ref-1)
2. secundo ] Lambeth, F 128 *corr.* primo F 80. [↑](#footnote-ref-2)
3. Prou. 19 ] *add*. ~~misericordia~~ F 80. [↑](#footnote-ref-3)
4. pauperi ] F 128 *add*.: Nota hic de sex operibus misericordie prout superius dicitur. [↑](#footnote-ref-4)
5. patris ] *add*. patris F 80. [↑](#footnote-ref-5)
6. consequentur ] F 128 *add.*: Hic nota quod omnis fere discussio finalis erit de misericordia non exhibita. [↑](#footnote-ref-6)
7. es ] Lambeth, F 128 *corr.* eos F 80. [↑](#footnote-ref-7)